-----------------------------------------------------------------------
  1. ปัจจัยความเสี่ยง

  -----------------------------------------------------------------------

1.1 ความเสี่ยงในการประกอบธุรกิจ

1.1.1 ความเสี่ยงจากการพึ่งพิงลูกค้ารายใหญ่

เนื่องจากรายได้จากการให้บริการของบริษัทส่วนใหญ่เป็นรายได้จากการให้บริการลูกค้ารายใหญ่ซึ่งเป็นลูกค้าเดิมจำนวน
3 ราย เป็นผู้ผลิตขนาดใหญ่ในอุตสาหกรรมพื้นฐาน
บริษัทอาจมีความเสี่ยงจากการพึ่งพิงลูกค้ารายใหญ่
โดยหากลูกค้าดังกล่าวมีการเปลี่ยนแปลงด้านนโยบาย
โดยยกเลิกการว่าจ้างบริษัทให้เป็นผู้ประกอบการขนส่งให้
หรือลูกค้าดังกล่าวดำเนินการขนส่งด้วยตนเอง หรือธุรกิจของลูกค้าประสบปัญหา
ย่อมส่งผลกระทบต่อรายได้ในอนาคตของบริษัท

การให้บริการกับลูกค้าทั้งสามรายดังกล่าวซึ่งเป็นผู้ผลิตขนาดใหญ่ในอุตสาหกรรมพื้นฐาน
ถือเป็นกลยุทธ์ที่สำคัญในการสร้างรายได้ที่มั่นคงของบริษัท
โดยการมุ่งเน้นให้บริการขนส่งกับผู้ผลิตขนาดใหญ่ที่มีความต้องการว่าจ้างบริษัทให้เป็นผู้ประกอบการขนส่งให้
(Outsourcing) และเพื่อเป็นการลดความเสี่ยงจากการพึ่งพารายได้จากลูกค้ารายใดรายหนึ่ง
ปัจจุบันบริษัทมีนโยบายชัดเจนในการขยายการให้บริการและฐานลูกค้าไปยังอุตสาหกรรมอื่นที่มีแนวโน้มเติบโตสูง
เช่น อุตสาหกรรมเชื้อเพลิงและพลังงาน เป็นต้น

ในปี 2553 บริษัทมีสัดส่วนรายได้ของลูกค้ารายใหญ่ ซึ่งเป็นลูกค้าดังกล่าวคิดเป็นร้อยละ 51.08,
ร้อยละ 18.73 และ ร้อยละ 14.23 ของรายได้จากการบริการ ตามลำดับ ซึ่งในปี 2552
มีสัดส่วนรายได้คิดเป็นร้อยละ 22.69 ร้อยละ 34.74 และร้อยละ 15.19
ของรายได้จากการให้บริการ ตามลำดับ และทั้งนี้
สัญญาให้บริการขนส่งสำหรับลูกค้ารายใหญ่ที่หมดสัญญาในปี 2553 นั้น
ทางบริษัทฯได้ดำเนินการต่อสัญญาแล้วจนถึงปี 2556

1.1.2 ความเสี่ยงจากความผันผวนของราคาน้ำมัน

ต้นทุนน้ำมันเชื้อเพลิงถือเป็นต้นทุนหลักในการดำเนินธุรกิจให้บริการขนส่ง
ซึ่งโดยทั่วไปราคาน้ำมันจะผันผวนตามอุปสงค์และอุปทานในตลาดโลก
ซึ่งในภาวะที่ราคาน้ำมันในตลาดโลกปรับตัวสูงขึ้น
ราคาน้ำมันเชื้อเพลิงในประเทศไทยจะปรับตัวสูงขึ้นตามไปด้วย ส่งผลให้ต้นทุนให้บริการเพิ่มขึ้น

อย่างไรก็ตาม บริษัทได้ตระหนักถึงความเสี่ยงที่อาจเกิดขึ้นจากความผันผวนของราคาน้ำมัน
ซึ่งอาจส่งผลกระทบต่อต้นทุนให้บริการ ดังนั้น
บริษัทจึงให้ความสำคัญในทุกขั้นตอนตั้งแต่การจัดหาน้ำมัน การตรวจรับและจัดเก็บ
การควบคุมการเบิกจ่าย ตลอดจนประสิทธิภาพการใช้น้ำมันของพนักงานขับรถ (รายละเอียดในส่วนที่
2 ข้อ 3.4.3 การจัดหาน้ำมันเชื้อเพลิง) นอกจากนี้
ในการจัดทำสัญญาการให้บริการขนส่งโดยมากจะกำหนดอัตราค่าบริการที่สามารถปรับได้ส่วนหนึ่งตามราคาน้ำมันที่เปลี่ยนแปลง
เมื่อเทียบกับราคาน้ำมันที่มีการปรับครั้งล่าสุด
โดยค่าบริการจะปรับได้ตามสัดส่วนที่ได้มีการกำหนดไว้ในสัญญา
ซึ่งความสามารถในการปรับราคาค่าบริการทำให้บริษัทสามารถลดความเสี่ยงจากผลกระทบของความผันผวนของราคาน้ำมันลงได้

1.1.3 ความเสี่ยงจากอุบัติเหตุที่เกิดขึ้นระหว่างการให้บริการขนส่ง

เนื่องจากบริษัทประกอบธุรกิจเป็นผู้ให้บริการขนส่ง
จึงอาจมีความเสี่ยงจากอุบัติเหตุระหว่างการให้บริการขนส่งที่อาจเกิดขึ้นได้
และเนื่องด้วยประเภทสินค้าที่บริษัทให้บริการขนส่งนั้นนอกจากวัตถุดิบอุตสาหกรรม เช่น
แคลไซน์และสังกะสีแล้ว บริษัทยังให้บริการขนส่งสินค้าประเภทวัตถุอันตราย เช่น สารเคมีอันตราย
และผลิตภัณฑ์เชื้อเพลิงและพลังงาน
ซึ่งหากเกิดความผิดพลาดหรืออุบัติเหตุในการขนส่งสินค้าประเภทดังกล่าว
อาจนำมาซึ่งความเสียหายที่ร้ายแรงได้ ซึ่งผลของอุบัติเหตุที่เกิดขึ้น
อาจส่งผลกระทบต่อการยกเลิกสัญญาว่าจ้างหรือการไม่ต่อสัญญาว่าจ้างให้บริษัทเป็นผู้ดำเนินการขนส่งต่อไป
รวมถึงอาจเกิดการเรียกร้องค่าเสียหายหรือค่าชดเชยจากอุบัติเหตุที่เกิดขึ้น ทั้งนี้
รถขนส่งทุกคันได้มีการทำประกันภัยชั้น 3
คุ้มครองความเสียหายของคู่กรณีตามพระราชบัญญัติประกันภัย
สำหรับความเสียหายที่เกิดกับสินค้าของลูกค้านั้นในเบื้องต้นบริษัทจะเป็นผู้รับผิดชอบ

อย่างไรก็ตาม บริษัทได้ให้ความสำคัญในเรื่องความปลอดภัยของการบริการขนส่งเป็นสำคัญ
ซึ่งถือเป็นกลยุทธ์ที่สำคัญในการให้บริการขนส่ง
โดยบริษัทมีนโยบายในการบริหารงานขนส่งด้วยมาตรฐานความปลอดภัยตามที่กฎหมายกำหนด
ด้วยทีมงานที่มีความชำนาญ ซึ่งทุกขั้นตอนของการให้บริการจะคำนึงถึงความปลอดภัยเป็นอันดับแรก
โดยปัจจัยของการให้บริการขนส่งให้มีความปลอดภัย
เพื่อลดความเสี่ยงจากอุบัติเหตุที่อาจเกิดขึ้นในระหว่างการบริการขนส่งประกอบด้วยทักษะความชำนาญของบุคลากรและความพร้อมของยานพาหนะและอุปกรณ์ที่ใช้ในการขนส่ง

พนักงานขับรถถือเป็นทรัพยากรที่มีความสำคัญต่อการดำเนินงานขนส่ง
เนื่องจากพนักงานขับรถจะเป็นผู้รับผิดชอบการขนส่งตั้งแต่ออกจากจุดรับสินค้าจนถึงปลายทาง
ซึ่งบริษัทด้ตระหนักถึงความสำคัญดังกล่าว จึงให้ความสำคัญในการจัดหาพนักงานขับรถ
การตรวจวัดปริมาณแอลกอฮอลล์ในร่างกายก่อนการปฏิบัติงาน
รวมถึงการฝึกอบรมเทคนิคการขับขี่อย่างปลอดภัยให้กับพนักงานขับรถ
ตลอดจนความรู้ความเข้าใจเบื้องต้นในสารเคมีที่บรรทุกให้ครอบคลุมและเพียงต่อการปฏิบัติงาน
เพื่อให้สามารถปฏิบัติงานได้อย่างมีประสิทธิภาพ ทั้งนี้ บริษัทได้จัดให้มีโบนัสขับขี่ปลอดภัย
เพื่อส่งเสริมให้พนักงานขับรถขับขี่รถขนส่งด้วยความระมัดระวัง
ตลอดจนในขณะปฏิบัติงานจะมีการควบคุมและกำหนดความเร็วในการขับขี่ให้เหมาะสมกับการขนส่งสินค้าแต่ละประเภท
ซึ่งรถทุกคันได้มีการติดตั้ง GPS
เพื่อตรวจเช็คความเร็วและบันทึกพฤติกรรมในการขับขี่ของพนักงานขับรถในการจอดแวะหรือหยุดพักตามระเบียบปฏิบัติ
ทั้งนี้ บริษัทมีอัตราการลาออกของพนักงานขับรถโดยเฉลี่ย (ปี 2551 – 2553) ประมาณร้อยละ 14
ต่อปี โดยร้อยละ 83 ของพนักงานขับรถที่ลาออกเป็นพนักงานระดับปฏิบัติการที่มีอายุงาน 0-3 ปี

ในส่วนของยานพาหนะของบริษัทที่ใช้ในการขนส่งนั้นมีมาตรฐานตามที่กฏหมายกำหนด
ซึ่งก่อนการปฏิบัติงานรถขนส่งทุกคันจะต้องผ่านการตรวจเช็คสภาพรถและระบบความปลอดภัย
นอกจากนี้ บริษัทได้มีการซ่อมบำรุงเครื่องยนต์
ดูแลรักษาช่วงล่างและยางรถบรรทุกให้มีสภาพสมบูรณ์อยู่เสมอ
เพื่อลดความเสี่ยงจากการเกิดอุบัติเหตุระหว่างปฏิบัติงานอันเป็นเหตุให้เกิดความเสียหายต่อสินค้าของลูกค้าและทรัพยากรบุคคลของบริษัท
ทั้งนี้ ในปี 2552 บริษัทได้รับการรับรองมาตรฐานคุณภาพและความปลอดภัย ISO 9001:2008,
OHSAS 18001:2007 จาก URS (United Registrar of System (Thailand))

ในกรณีที่เกิดอุบัติเหตุรุนแรงในระดับที่มีสารเคมีรั่วไหล
บริษัทได้มีการจัดเตรียมแผนสำหรับรองรับเหตุการณ์ดังกล่าว
โดยพนักงานขับรถซึ่งมีความรู้เบื้องต้นในการจัดการสารเคมีจะเป็นผู้ระงับเหตุ
และประสานงานกับทีมงานเฉพาะของบริษัทในการแก้ไขเหตุที่เกิดขึ้นต่อไป (รายละเอียดในส่วนที่ 2
หัวข้อ 3.4.5 การบรรเทาความเสียหายในกรณีที่เกิดอุบัติเหตุ)

อนึ่ง สถิติอุบัติเหตุย้อนหลังตั้งแต่ปี 2551 – 2553
พบว่ามีการเกิดอุบัติเหตุจนทำให้เกิดความเสียหายต่อทรัพย์สินคิดเป็นมูลค่าความเสียหายประมาณน้อยกว่า
0.95 % ของค่าใช้จ่ายในการขายและบริหาร ทั้งนี้ ในปี 2553
รถขนส่งของบริษัทเกิดอุบัติเหตุระหว่างการให้บริการ โดยมีมูลค่าความเสียหาย คิดเป็นร้อยละ
3.69 ของค่าใช้จ่ายในการขายและบริหาร

1.1.4 ความเสี่ยงจากความรับผิดชอบตามกฎหมาย

การประกอบธุรกิจขนส่ง
โดยเฉพาะการขนส่งสินค้าประเภทวัตถุอันตรายนั้นต้องปฎิบัติตามข้อบังคับและกฎหมายที่เกี่ยวข้องอย่างเคร่งครัด
มิฉะนั้นอาจจะก่อให้เกิดอันตรายต่อความปลอดภัยของบุคคล ทรัพย์สินทั้งของตนเองและผู้อื่น
หรือสิ่งแวดล้อมระหว่างทำการขนส่ง โดยความรับผิดชอบของบริษัทสำหรับความเสียหายที่มีต่อบุคคล
ทรัพย์สิน และสิ่งแวดล้อม ดังกล่าวข้างต้นนั้น อาจส่งผลกระทบต่อผลการดำเนินงานของบริษัทได้
อย่างไรก็ตาม ในระยะเวลากว่า 10 ปีที่ผ่านมา
บริษัทยังไม่เคยมีกรณีเกิดความเสียหายร้ายแรงจากการปฏิบัติงานอันส่งผลกระทบต่อผลการดำเนินการของบริษัทอย่างมีนัยสำคัญ

1.2 ความเสี่ยงด้านการบริหารการจัดการ

1.2.1 ความเสี่ยงจากการมีผู้ถือหุ้นรายใหญ่ที่มีอำนาจกำหนดนโยบายการบริหาร

ณ วันที่ 31 ธันวาคม 2553 กลุ่มมนต์เสรีนุสรณ์ถือหุ้นรวมกันในบริษัทร้อยละ 69.72
ของทุนจดทะเบียนชำระแล้ว ซึ่งสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับคะแนนเสียง 3 ใน 4
ของที่ประชุมผู้ถือหุ้น ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้

อย่างไรก็ตาม
บริษัทได้มีการแต่งตั้งคณะกรรมการตรวจสอบซึ่งเป็นกรรมการอิสระเพื่อเข้าร่วมในการประชุมกรรมการเพื่อพิจารณาอนุมัติรายการต่างๆ
ก่อนนำเสนอต่อที่ประชุมผู้ถือหุ้น
ทั้งนี้เพื่อให้เกิดความมั่นใจต่อผู้ถือหุ้นว่าการบริหารงานภายในบริษัทจะเป็นไปอย่างโปร่งใส

1.2.2 ความเสี่ยงจากการพึ่งพิงบุคลากร

เนื่องจากธุรกิจของบริษัทเป็นธุรกิจให้บริการขนส่งสินค้าประเภทวัตถุดิบอุตสาหกรรม
รวมถึงวัตถุอันตราย ซึ่งต้องใช้ความรู้ความชำนาญเฉพาะด้านในงานขนส่ง
จึงจำเป็นต้องอาศัยบุคลากรที่มีความรู้ ความเชี่ยวชาญในด้านเทคนิค เช่น
วิธีการขนส่งสินค้าประเภทวัตถุอันตราย ประเภทรถขนส่งที่เหมาะกับการขนส่งสินค้าแต่ละประเภท
ด้วยความปลอดภัย และการระงับเหตุฉุกเฉิน เป็นต้น
รวมถึงบุคลากรที่มีประสบการณ์ด้านการจัดการที่เกี่ยวข้องกับงานขนส่งวัตถุอันตรายเป็นสำคัญ
เนื่องจากความผิดพลาดจากการดำเนินงานอาจนำมาซึ่งความเสียหายต่อชีวิตและทรัพย์สิน
ซึ่งหากบริษัทสูญเสียบุคลากรหรือมีบุคลากรที่มีความสามารถไม่เหมาะสม
อาจส่งผลให้เกิดความเสียหายต่อบริษัทได้
บริษัทจึงได้ให้ความสำคัญในการพัฒนาบุคลากรเพื่อเพิ่มพูนความรู้ ทักษะ
และประสิทธิภาพในการทำงาน
โดยจัดให้มีการฝึกอบรมพนักงานทั้งพนักงานเก่าและพนักงานใหม่อย่างสม่ำเสมอ ทั้งนี้
ปัจจุบันบริษัทได้มีการฝึกอบรมระหว่างสาขา
โดยให้แต่ละสาขาที่มีความชำนาญในแต่ละด้านเป็นผู้ฝึกอบรมและแลกเปลี่ยนความรู้กัน

นอกจากนี้ บริษัทได้มีการพึ่งพิงกรรมการผู้จัดการในด้านการตลาด
สำหรับการจัดจำหน่ายทั้งในและต่างประเทศ อย่างไรก็ตาม กรรมการผู้จัดการของบริษัท
มีฐานะเป็นผู้ถือหุ้นใหญ่ของบริษัทด้วย
จึงคาดว่าบริษัทจะยังสามารถรักษาผู้บริหารดังกล่าวให้อยู่กับบริษัทได้